
Text rozhodnutia
Súd: Krajský súd Bratislava Spisová značka: 12Sp/49/2014 Identifikačné číslo súdneho spisu: 1014200844 Dátum vydania rozhodnutia: 02. 07. 2014 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2014:1014200844.1 Uznesenie Krajský súd v Bratislave v právnej veci navrhovateľa: H.. Š. S., bytom M. XX, U., proti odporcovi Okresný úrad Bratislava, katastrálny odbor, so sídlom Ružová dolina 27, Bratislava, za účasti: W. O., bytom O.Q. N. XX, X., o preskúmanie zákonnosti rozhodnutia odporcu č. V-30284/13 zo dňa 18.2.2014, takto r o z h o d o l : Krajský súd v Bratislave konanie o nariadenie predbežného opatrenia z a s t a v u j e . o d ô v o d n e n i e : Dňa 28.5.2014 bolo Krajskému súdu v Bratislave (ďalej len súd) doručené odvolanie (opravný prostriedok - návrh), ktorým navrhovateľ žiadal postupom podľa § 250l a nasl. zákona č. 99/1963 Zb. Občiansky súdny poriadok (ďalej len „O.s.p.“) preskúmať rozhodnutie odporcu č. V-30284/13 zo dňa 18.2.2014 a toto následne zrušiť. Zároveň požiadal súd, aby nariadil predbežné opatrenie, ktorým by zakázal nakladanie, prevod vlastníckeho práva a scudzenie vlastníckeho práva k nehnuteľnosti bytu č. 1, ktorý sa nachádza na prízemí bytového domu v obci U. - J. Č. Y. J., k.ú. Y. J., v okrese U. Z.., s vchodom č. 19, súpisné číslo 108, postavenom na pozemku parcelné číslo 154/3 (ďalej len „byt“), v podiele 1/1. Byt č. 1 je zapísaný na Liste vlastníctva č. XXXX, pre účastníka právneho vzťahu pod č. 17 pre katastrálne územie: Y. J., vedenom na Správe katastra v Bratislave a spoluvlastnícky podiel na spoločných častiach a spoločných zariadeniach domu, a spoluvlastnícky podiel k pozemku, na ktorom je postavená bytová budova, ktorého veľkosť spoluvlastníckeho podielu je 277/10000, ktorý je zapísaný na Liste vlastníctva č. XXXX pre katastrálne územie: Y. J., vedenom na Správe katastra v Bratislave až do právoplatného ukončenia konania. Preskúmanie napadnutého rozhodnutia je konaním podľa piatej časti tretej hlavy O.s.p., t.j. na konanie o opravnom prostriedku proti rozhodnutiu odporcu č. V-30284/13 zo dňa 18.2.214 je nutné aplikovať ustanovenia § 250l a nasl. O.s.p. a všeobecné ustanovenia o správnom súdnictve (§ 244 - 246d O.s.p.). Podľa ust. § 246c ods. 1 O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu SR opravný prostriedok nie je prípustný. Inštitút predbežného opatrenia je systematicky zaradený do druhej časti O.s.p. Ustanovenia o predbežnom opatrení sa teda pre správne súdnictvo, ako vyplýva z citovaného § 246c ods. 1 O.s.p. neaplikujú vôbec. Podľa ust. § 250d ods. 3 druhej hlavy O.s.p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods.2). Odvolanie proti uzneseniu je prípustné. Z uvedeného dôvodu súd rozhodol tak, ako je uvedené vo výrokovej časti tohto uznesenia a konanie v časti, ktorou sa navrhovateľ domáhal nariadenia predbežného opatrenia zastavil a to v zmysle § 250d ods. 3 O.s.p. v spojení s § 250l O.s.p. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Bratislave, a to písomne v dvoch vyhotoveniach. V odvolaní sa má popri všeobecných náležitostiach (z odvolania musí byť zjavné, ktorému súdu je určené, kto ho robí, ktorej veci sa týka a čo sleduje, a musí byť podpísané a datované; odvolanie treba predložiť s potrebným počtom rovnopisov a s prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné; ak účastník nepredloží potrebný počet rovnopisov a príloh, súd vyhotoví kópie na jeho trovy) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 O.s.p).

